CELEX: 62008CN0543
Language: fi
Date: 2008-12-04 00:00:00
Title: Asia C-543/08: Kanne 4.12.2008 — Euroopan yhteisöjen komissio v. Portugalin tasavalta

24.1.2009   
            
            
               FI
            
            
               Euroopan unionin virallinen lehti
            
            
               C 19/21
            
         Kanne 4.12.2008 — Euroopan yhteisöjen komissio v. Portugalin tasavalta
   (Asia C-543/08)
   (2009/C 19/40)
   Oikeudenkäyntikieli: portugali
   Asianosaiset
   
      Kantaja: Euroopan yhteisöjen komissio (asiamiehet: G. Braun, P. Guerra e Andrade ja M. Teles Româo)
   
      Vastaaja: Portugalin tasavalta
   Vaatimukset
   
               —
            
            
               Yhteisöjen tuomioistuimen on todettava, että Portugalin tasavalta ei ole noudattanut EY 56 ja EY 43 artiklan mukaisia velvoitteitaan, koska se on pitänyt voimassa EDP — Energias de Portugal -nimisessä yhtiössä valtion erityisoikeuksia, jotka oli annettu etuoikeutettuina valtion osakkeina (golden shares)
            
         
               —
            
            
               Portugalin tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   EDP:n yhtiöjärjestyksessä määrätään, että jokainen osake antaa yhden äänen ja että huomioon ei oteta muun osakkeenomistajan kuin valtion hallussa oleviin tavallisiin osakkeisiin perustuvia ääniä siltä osin kuin ne ylittävät yhtiöpääomaa vastaavien äänien kokonaismäärän.
   Portugalin laissa säädetään, että valtiolla on erityisoikeuksia EDP:ssä valtion siinä omistamien osakkeiden lukumäärästä riippumatta. Näihin erityisoikeuksiin kuuluvat muun muassa veto-oikeus sellaisiin yhtiökokouksen päätöksiin, joilla muutetaan yhtiöjärjestystä (mukaan lukien pääoman korottamista, fuusiota, jakautumista ja luovuttamista koskevat päätökset), jotka koskevat pariteettikomitean tekemiä sopimuksia ja joilla alistetaan ja poistetaan tai rajoitetaan osakkeenomistajien etuoikeuksia osakepääomaa korotettaessa.
   Valtiolla on myös erityisoikeus määrätä yhtiöön johtaja, kun se käyttää veto-oikeuttaan johtajia valittaessa.
   Komissio katsoo, että sekä tällä äänikynnyksellä että näillä erityisoikeuksilla rajoitetaan pääomien vapaata liikkuvuutta ja sijoittautumisvapautta. Näillä toimenpiteillä estetään suora sijoittaminen EDP:hen, sijoitukset sijoitussalkkuihin ja sijoittautumisvapaus.
   Kyseiset erityisoikeudet ovat valtion toimenpiteitä jo senkin vuoksi, että etuoikeutetut osakkeet eivät ole seurausta yhteisöoikeuden normaalista soveltamisesta.
   Myös äänikynnys on valtion toimenpide, kun sen antamiseen liittyneet olosuhteet otetaan huomioon.
   Mainitut etuoikeutetut osakkeet ja tämä äänikynnys eivät liity yleisen edun mukaisiin perusteltuihin tavoitteisiin eivätkä Portugalin valtion mainitsemiin yleistä turvallisuutta, toimitusten takaamista ja julkisen palvelun myöntämistä koskeviin tavoitteisiin.
   Oli miten oli, Portugalin valtio ei ole noudattanut suhteellisuusperiaatetta, koska kyseiset toimenpiteet eivät ole asianmukaisia takaamaan tavoiteltujen päämäärien saavuttamista ja ne menevät pidemmälle kuin näiden päämäärien saavuttamiseksi on tarpeen.